Turboweekend stopper. Det skriver bandet i en besked på deres Facebook.

»Vi mærker nu, at bandet har spillet sin rolle. Derfor efterlader vi musikken hos jer og håber, at I vil passe på den. For os er det er på tide at rykke videre, og vi glæder os hver især til nye horisonter og nye udfordringer«, lyder det blandt andet.

Det er dog ikke slut lige med det samme, da Turboweekend har en række koncerter såvel som festivaler på programmet i løbet af foråret og sommeren, som selvfølgelig bliver afviklet som et ordentligt farvel.

Turboweekend har eksisteret i 12 år og udgivet fire album:

‘Night Shift’ (2007)

‘Ghost of a Chance’ (2009)

‘Fault Lines’ (2012)

‘Share My Thunder’ (2015)

Tiden vil vise, hvad fremtiden bringer for de fire musikere. Frontmand Silas Bjerregaard har tidligere begået sig i sideprojektet Mantua.

»Tak til hele Turbofamilien for 12 fantastiske år!«, lyder det til slut i beskeden på Facebook.